Predkladacia správa 

Návrh Národnej stratégie zamestnanosti Slovenskej republiky do roku 2020 (ďalej len „návrh stratégie zamestnanosti“) sa predkladá na základe Plánu práce vlády Slovenskej republiky na rok 2014 schváleného uznesením vlády Slovenskej republiky č. 722 z 18. decembra 2013 (úloha č. 2, december 2014). 
Návrh stratégie zamestnanosti reaguje na požiadavky vyplývajúce z uzatvorenej Partnerskej dohody Slovenskej republiky na roky 2014 – 2020 tým, že predstavuje plnenie aktivity prijatej v rámci Akčných plánov pre splnenie ex ante kondicionalít (bod 8.1. Vytváranie a realizácia aktívnych politík trhu práce so zreteľom na usmernenia politiky zamestnanosti). Akcentuje pretrvávajúce pracovné stanoviská Generálneho riaditeľstva pre zamestnanosť, sociálne záležitosti a začlenenie – DG Employment, Social Affairs and Inclusion, ktoré boli viac krát prezentované zo strany Európskej komisie a súvisia s potrebou prijatia stratégie zamestnanosti ako záväzného dokumentu na účely aktivít  programového obdobia na roky 2014 – 2020. 
Prioritou je vytvorenie stratégie zamestnanosti, ktorej spoločné nadrezortné riešenia  majú v strednodobom časovom horizonte zabezpečiť podporu smerovania rozvoja zamestnanosti v Slovenskej republike a poskytnúť riešenia úzko prepojené na tvorbu pracovných miest v jednotlivých  sektoroch hospodárstva. Stratégia zmien by sa mala stať základom politík zamestnanosti pri rešpektovaní vnútroštátnej, sektorovej, regionálnej i miestnej úrovne s cieľom riešiť nepriaznivú situáciu v nezamestnanosti pri využívaní štrukturálnych a investičných fondov EÚ v novom programovom období na roky 2014 – 2020.
Hlavným účelom návrhu stratégie zamestnanosti je identifikácia tých zmien, ktoré je potrebné vykonať v nadrezortnej spolupráci pri rešpektovaní kompetenčnej pôsobnosti jednotlivých ministerstiev. Prijímanie a koordinácia konkrétnych úloh (akčných úloh), aktivít, merateľných ukazovateľov, nástrojov a mechanizmov, ktorými budú tieto zmeny zabezpečované, budú vykonávané prostredníctvom nadrezortnej koordinačnej platformy na  podporu zamestnanosti, ktorá vznikne pri Ministerstve práce, sociálnych vecí a rodiny SR.
Účelom je aj systémovo zastrešiť a koordinovať už existujúce aktivity súvisiace s rozvojom politík zamestnanosti a aktivity zainteresovaných subjektov pri vytváraní pracovných miest. 
Návrh stratégie zamestnanosti zahŕňa  makroekonomické determinanty vývoja zamestnanosti, na ktoré nadväzujú základné východiská a princípy zmien v oblasti zamestnanosti v kontinuite s cieľovým stavom zamestnanosti v Európskej únii a na Slovensku do roku 2020. Prioritné postavenie v štruktúre materiálu má stratégia zmien na dosiahnutie cieľov v rozhodujúcich oblastiach, pozostávajúca z identifikácie hlavných výziev a stratégií zmien, pričom v  jej názve  je zakomponovaný aj pracovný názov, ktorým je Komplexný program na podporu zamestnanosti. 
Návrh stratégie zamestnanosti bol vytvorený s podporou národného projektu     Národná stratégia zamestnanosti Slovenskej republiky, ktorého realizátorom bol Inštitút pre výskum práce a rodiny za účasti zainteresovaných ústredných orgánov štátnej správy, orgánov štátnej správy, územnej samosprávy, zástupcov zamestnávateľov, zástupcov odborových organizácií a pod. V tejto súvislosti bol návrh stratégie zamestnanosti komunikovaný aj prostredníctvom odbornej konferencie konanej dňa 25. novembra 2014 za účasti relevantných partnerov. 
Návrh stratégie zamestnanosti bol zaslaný prostredníctvom Portálu právnych predpisov 20. novembra 2014 na medzirezortné pripomienkové konanie povinne pripomienkujúcim subjektom a ostatným subjektom, ktorých sa problematika návrhu stratégie zamestnanosti týka, spolu 47 pripomienkujúcim subjektom. Výsledky pripomienkového konania sú uvedené vo vyhodnotení pripomienkového konania.
Súčasťou materiálu je Doložka vybraných vplyvov a Sociálne vplyvy predkladaného materiálu na hospodárenie obyvateľstva, sociálnu exklúziu, rovnosť príležitostí a rodovú rovnosť a na zamestnanosť.